Document ID: 31988D0540

Id-Deċiżjoni tal-Kunsill
ta' l-14 ta' Ottubru 1988
dwar il-konklużjoni tal-Konvenzjoni ta' Vjenna għall-ħarsien tas-saff ta' l-ożonu u l-Protokoll ta' Montreal dwar sustanzi li jdgħajfu s-saff ta' l-ożonu
(88/540/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 130 (s) tiegħu,
Wara li kkunsidra l-proposta tal-Kummissjoni,
Wara li kkunsidra l-opinjoni tal-Parlament Ewropew [1],
Wara li kkunsidra l-opinjoni tal-Kunsill Ekonomiku u Soċjali [2],
Billi l-Komunità, flimkien ma' ħafna mill-Istati Membri tagħha ffirmat, fit-22 ta' Marzu 1985, il-Konvenzjoni ta' Vjenna għall-ħarsien tas-saff ta' l-ożonu;
Billi huwa stabbilit li l-emissjonijiet kontinwi ta' ċerti kloroflorokarbonji u alonji fuq il-livelli preżenti aktarx sejrin jikkawżaw ħsara sinifikanti fis-saff ta' l-ożonu; billi jeżisti konsensus internazzjonali li huwa meħtieġ tnaqqis sinifikanti kemm fil-produzzjoni kif ukoll fil-konsum ta' dawn is-sustanzi; billi d-Deċiżjonijiet 80/372/KEE [3] u 82/795/KEE [4] jipprovdu għall-kontrolli li huma b'effett limitat u li jkopru biss tnejn minn dawn is-sustanzi (KFK 11 u KFK 12);
Billi Protokoll supplimentari għall-Konvenzjoni ta' Vienna, il-Protokoll ta' Montreal dwar sustanzi li jdgħajfu s-saff ta' l-ożonu, kien ġie nnegozjat u adottat fis-16 ta' Settembru 1987; billi l-Protokoll kien ġie ffirmat mill-Komunità u minn bosta mill-Istati Membri tiegħu;
Billi għall-ħarsien, għall-promozzjoni u għat-titjib ta' l-ambjent huwa meħtieġ li jiddaħħlu fis-seħħ il-Konvenzjoni ta' Vjenna u l-Protokoll ta' Montreal, li hu bbażat fuq prinċipju ta' azzjoni preventiva sabiex tkun evitata ħsara ulterjuri għas-saff ta' l-ożonu u fuq id-data xjentifika u teknika li kienet disponibbli fiż-żmien meta ġew adottati;
Billi għal dak il-għan il-Komunità għandha tapprova l-imsemmija Konvenzjoni u Protokoll;
Billi huwa, neċessarju b'mod partikolari, li l-Komunità ssir Parti Kontraenti fil-Protokoll minħabba li ċerti disposizzjonijiet minnu jistgħu jitwettqu biss jekk il-Komunità kif ukoll l-Istati Membri kollha tagħha jsiru Partijiet Kontraenti;
Billi sabiex l-obbligazzjonijiet kollha taħt il-Konvenzjoni u taħt il-Protokoll jitwettqu b'mod xieraq, huwa meħtieġ li l-Istati Membri kollha jsiru wkoll Partijiet Kontraenti;
Billi, barra minn dan, ċerti disposizzjonijiet tal-Protokoll, b'mod partikolari l-Artikolu 2(8), jistgħu japplikaw fil-Komunità biss jekk l-Istati Membri kollha jsiru Partijiet f'dak il-Protokoll;
Billi l-Istati Membri kollha għandhom jikkonkludu kemm jista' jkun malajr il-proċeduri tagħhom ta' adeżjoni u r-ratifika tal-Konvenzjoni u tal-Protokoll rispettivament, bl-għan li jippermettu d-depożitu, kemm jista' jkun b'mod simultanju, ta' l-istrumenti ta' approvazzjoni, aċċettazzjoni, ratifika jew adeżjoni mill-Komunità u mill-Istati Membri,
ADOTTA DIN ID-DEĊIŻJONI:
Artikolu 1
Il-Konvenzjoni ta' Vjenna għall-ħarsien tas-saff ta' l-ożonu u l-Protokoll ta' Montreal dwar sustanzi li jdgħajfu s-saff ta' l-ożonu qegħdin ikunu hawn approvati f'isem il-Komunità.
It-testi tal-Konvenzjoni u tal-Protokoll jidhru fl-Anness I ta' din id-Deċiżjoni.
Artikolu 2
Il-President tal-Kunsill għandu jiddepożita l-atti ta' approvazzjoni tal-Konvenzjoni ta' Vjenna u tal-Protokoll ta' Montreal f'isem il-Komunità mas-Segretarju Ġenerali tal-Ġnus Magħquda, skond l-Artikolu 13 tal-Konvenzjoni ta' Vjenna, kif jinqara flimkien ma' l-Artikoli 14 u 16 tal-Protokoll ta' Montreal.
Fl-istess ħin, il-President għandu jiddepożita d-dikjarazzjoni ta' kompetenza li tinsab fl-Anness II ta' din id-Deċiżjoni, skond l-Artikolu 13(3) tal-Konvenzjoni ta' Vjenna, kif jinqara flimkien ma' l-Artikolu 14 tal-Protokoll ta' Montreal.
Artikolu 3
1. L-Istati Membri, li għadhom ma għamlux dan, għandhom jieħdu, l-iktar tard sal-31 ta' Ottubru 1988, il-passi meħtieġa biex jippermettu d-depożitu, kemm jista' jkun b'mod simultanju, ta' l-istrumenti ta' ratifika, aċċettazzjoni, approvazzjoni jew adeżjoni fil-Konvenzjoni ta' Vjenna mill-Komunità u mill-Istati Membri.
L-Istati Membri għandhom jinfurmaw lill-Kummissjoni, kemm jista' jkun malajr, dwar id-deċiżjoni tagħhom biex jissieħbu fil-Konvenzjoni jew biex jirratifikawha, skond kif xieraq, jew dwar id-data prospettiva ta' meta għandhom ikunu ffinalizzati dawk il-proċeduri. Il-Kummissjoni, b'koperazzjoni ma' l-Istati Membri, għandha tirranġa data għad-depożitu simultanju ta' l-istrumenti, li f'kull każ għandu jkun qabel l-1 ta' Jannar 1989.
2. L-Istati Membri għandhom jieħdu l-passi meħtieġa sabiex jippermettu d-depożitu, kemm jista' jkun b'mod simultanju, qabel l-1 ta' Jannar 1989, ta' l-istrumenti ta' ratifika, aċċettazzjoni jew approvazzjoni tal-Protokoll ta' Montreal, mill-Komunità u mill-Istati Membri.
L-Istati Membri għandhom jinfurmaw lill-Kummissjoni, qabel l-1 ta' Novembru 1988, dwar id-deċiżjoni tagħhom biex jirratifikaw jew dwar id-data prospettiva ta' finalizzazzjoni tal-proċeduri ta' ratifika tagħhom. Il-Kummissjoni, b'koperazzjoni ma' l-Istati Membri, għandha tirranġa data għad-depożitu simultanju ta' l-istrumenti, li f'kull każ għandu jkun qabel l-1 ta' Jannar 1989.
Artikolu 4
Din id-Deċiżjoni hija indirizzata lill-Istati Membri.
Magħmula fil-Lussemburgu, fl-14 ta' Ottubru 1988.

Labels: 12
5
20